b'\n_START_ARTICLE_\nChoa Kok Sui\n_START_SECTION_\nDru\xc5\xbeinsko \xc5\xbeivljenje\n_START_PARAGRAPH_\nChoa Kok Sui se je rodil na Filipinih 15. avgusta 1952 premo\xc5\xbenim star\xc5\xa1em kitajskega rodu. O\xc4\x8de je bil protestant in prostozidar, mati pa budistka, ki je \xc4\x8dastila boginjo Kuan Jin. Svojega dru\xc5\xbeinskega \xc5\xbeivljenja Choa Kok Sui ni rad izpostavljal. Znano je, da je imel ve\xc4\x8d bratov in sester , in da sta se z \xc5\xbeeno zaradi utemeljitve sistema Pranic Healinga v osemdesetih letih raz\xc5\xa1la.\n_START_SECTION_\nDuhovnost in zdravilstvo\n_START_PARAGRAPH_\nChoa Kok Sui se je iz\xc5\xa1olal za kemijskega in\xc5\xbeenirja, nato pa je postal poslovne\xc5\xbe. \xc5\xbde pri dvanajstih letih je imel Choa Kok Sui enciklopedi\xc4\x8dno znanje s podro\xc4\x8dja duhovnosti in zdravilstva, saj je prebiral knjige o jogi, misticizmu, \xc4\x8digungu, psihi\xc4\x8dnih pojavih, rozenkrojcerjih, teozofiji, Astari in \xc5\xa1oli Arkane. Osemnajst let je Choa Kok Sui preu\xc4\x8deval knjige o duhovnosti, obiskoval jogije, mojstre \xc4\x8digunga, zdravilce in ljudi z jasnovidnimi sposobnostmi. Choa Kok Sui je trdil, da je imel stik z nereinkarniranimi mojstri iz domnevnih \xc2\xbbduhovnih svetov\xc2\xab, pri \xc4\x8demer izstopata Mei Ling, ki naj bi \xc5\xbeivel kot zgodovinska tibetanska osebnost Padmasambhava, in Chohan Jig Mei Lingpa, ki da je neko\xc4\x8d prav tako \xc5\xbeivel kot Tibetanec. _NEWLINE_Choa Kok Sui je leta 1971 spoznal filipinskega duhovnega mojstra, u\xc4\x8ditelja in zdravilca po imenu Dabon (oziroma Mang Dabon), vernega kristjana, strokovnjaka za prakti\xc4\x8dno kabalo, jasnovidca in zelo mo\xc4\x8dnega zdravilca, ki naj bi bil sposoben v trenutku zdraviti zelo te\xc5\xbeke bolezni. Dabon, ki je umrl leta 1981,  je mo\xc4\x8dno vplival na Choo Kok Suija. Preko tega u\xc4\x8ditelja naj bi Choa Kok Sui pri\xc5\xa1el v stik z mojstroma iz \xc2\xbbduhovnega sveta\xc2\xab, to je z Mei Lingom in  Chohanom Jig Mei Lingpo. Leta 1972 je Choa Kok Sui spoznal flipinskega duhovnega mojstra, u\xc4\x8ditelja in zdravilca po imenu Nenet (oziroma Mang Nenet). Nenet /\xe2\x80\xa0 1999) je bil teozof, poet, pravnik ter kristjan, ki je bil jasnovidec in telepat, zdravil pa je s pomo\xc4\x8djo oraciona, to je kr\xc5\xa1\xc4\x8danskih molitev, predvsem Ro\xc5\xbenega venca, poleg tega pa je uporabljal tud zdravljenje s talismani. Leta 1975 je Choa Kok Sui spoznal flipinskega jasnovidca, pianista in pevca po imenu Mike (oziroma Mang Mike, \xe2\x80\xa0 2003). S pomo\xc4\x8djo Neneta in Mikea je Choa Kok Sui testiral vrsto meditacij, jogijskih vaj in na\xc4\x8dinov zdravljenja. Pri tem se je Choa Kok Sui oslonil na navzkri\xc5\xbeno testiranje jasnovidnih zaznav Neneta in Mikea, ne da bi slednja vedela za sporo\xc4\x8dila drug drugega. Na ta na\xc4\x8din je Choa Kok Sui npr. ugotovil kak\xc5\xa1en je videz \xc4\x8daker. Jasnovidca naj bi Choi Kok Suiju iz nevidnega sveta prena\xc5\xa1ala tudi sporo\xc4\x8dila Mei Linga in Dabona.\n_START_SECTION_\npranic healing\n_START_PARAGRAPH_\nPranic healing ogla\xc5\xa1ujejo kot zdravilno bioenergijsko metodo. Posebnosti pranic healinga so, da \xc5\xbee na osnovni stopnji najprej uporablja \xc2\xbbenergijsko\xc2\xab\xc2\xa0\xc4\x8di\xc5\xa1\xc4\x8denje in \xc5\xa1ele nato dovajanje \xc2\xbbenergije\xc2\xab, pri tem pa se uporablja tudi posodo z vodo, v katero se shranjuje umazana prana, vsebuje pa tudi delo z enajstimi glavnimi \xc4\x8dakrami. Na napredni stopnji pranic healing vklju\xc4\x8duje \xc5\xa1e zdravljenje teh \xc4\x8daker z barvami, na tretji stopnji pa vsebuje tudi prani\xc4\x8dno psihoterapijo, kjer je mogo\xc4\x8de uporabiti terapijo \xc4\x8daker, da bi se izbolj\xc5\xa1alo du\xc5\xa1evno po\xc4\x8dutje. Pranic healing vklju\xc4\x8duje \xc5\xa1e naprednej\xc5\xa1e stopnje kot so zdravljenje s kristali, za\xc5\xa1\xc4\x8dita pred psihi\xc4\x8dnimi (paranormalnimi) napadi ter oblikovanje obraza in telesa s pomo\xc4\x8djo prane. V sistemu pranic healinga se u\xc4\x8di tim. \xc2\xbbMeditacija dveh src\xc2\xab, ki vsebuje meditiranje na sr\xc4\x8dno in kronsko \xc4\x8dakro, obenem z blagoslavljanjem planeta Zemlja in \xc5\xbeivih bitij na njej, molitvijo Sv. Fran\xc4\x8di\xc5\xa1ka Asi\xc5\xa1kega in uporabo mantre Om ali Amen.\n_START_SECTION_\nAhatska joga\n_START_PARAGRAPH_\nArhatska joga razen osnov kot so \xc2\xbbJoga super-mo\xc5\xbeganov\xc2\xab, \xc2\xbbMeditacija dveh src\xc2\xab\xc2\xa0in \xc2\xbbMeditacija na modri biser\xc2\xab, ni javno ni dostopna, pou\xc4\x8duje se zgolj kot skrivni nauk med naprednimi u\xc4\x8denci. Arhatska joga velja za sintezo ve\xc4\x8d razli\xc4\x8dnih jog kot so poenostavljena hata joga, rad\xc5\xbea joga, bakti joga, djana joga, kundalini joga, karma joga, d\xc5\xbenana joga in mantra joga. Arhatska joga na pripravljalni stopnji vsebuje tehnike jogijskega dihanja-pranajamo, fizi\xc4\x8dne vaje in \xc5\xa1tiri glavne meditacije. \xc2\xbbMeditacija dveh src\xc2\xab\xc2\xa0je enaka kot v sistemu pranic healing. \xc2\xbbMeditacija na modri biser\xc2\xab\xc2\xa0vsebuje meditacijo rad\xc5\xbea joge na tim. modri biser sredi glave ki v duhovni tradiciji velja za terminal, preko katerega na\xc5\xa1a ni\xc5\xbeja du\xc5\xa1a dobi stik z vi\xc5\xa1jo du\xc5\xa1o. \xc2\xbbArhatska kundalini meditacija\xc2\xab\xc2\xa0sku\xc5\xa1a na varen na\xc4\x8din prebuditi \xc2\xbbenergijo\xc2\xab\xc2\xa0kundalini. \xc2\xbbArhatski djan\xc2\xab\xc2\xa0pa je prilagojena meditacija zavedanja, ki je sicer poznana pod imeni djana, \xc4\x8dan in zen.  Na vi\xc5\xa1jih ravneh arhatske joge naj bi se u\xc4\x8denec u\xc4\x8dil aktiviranja \xc4\x8daker v pravilnem zaporedju, nato povezovanja teh \xc4\x8daker, sledi delo z notranjo alkimijo, zn duhovnim mostom oziroma \xc2\xbbenergijskim\xc2\xab\xc2\xa0kanalom nad glavo ter z razvojem \xc2\xbbzlatega eteri\xc4\x8dnega telesa\xc2\xab. Na \xc5\xa1e vi\xc5\xa1jih ravneh se u\xc4\x8denec nau\xc4\x8di aktivirati dvanajsto \xc4\x8dakro, ki se nahaja 30 cm nad glavo,  ustvariti \xc2\xbbenergijski\xc2\xab\xc2\xa0vrtinec na \xc4\x8delu (tim. \xc2\xbbrog enoroga\xc2\xab) in nato dose\xc4\x8di skoraj popolno samouresni\xc4\x8denje, to je postati arhat ali paramahansa. Ker je sistem arhatske joge v primeru nepripravljenosti lahko nevaren, obstajajo vnaprej dolo\xc4\x8deni \xc4\x8dasovni mejniki za prehod na vsakokratno vi\xc5\xa1jo stopnjo, obenem pa tudi testiranja pripravljenosti za prehod pri vsakem u\xc4\x8dencu posebej.\n_START_SECTION_\nPrani\xc4\x8dni feng\xc5\xa1uj\n_START_PARAGRAPH_\nPrani\xc4\x8dni feng \xc5\xa1uj je znanje o prani\xc4\x8dnem feng \xc5\xa1uju. To znanje javno ni dostopno, pou\xc4\x8duje se zgolj kot skrivni nauk med naprednimi u\xc4\x8denci. Ta nauk naj bi vseboval zelo specifi\xc4\x8dno obliko feng \xc5\xa1uja, ki se mo\xc4\x8dno razlikuje od obi\xc4\x8dajnega prakticiranja feng \xc5\xa1uja. Prani\xc4\x8dni feng \xc5\xa1uj naj bi sicer priznaval pomen klasi\xc4\x8dne \xc5\xa1ole oblik, vendar pa se ne ukvarja s specifi\xc4\x8dnimi \xc2\xbbenergijami\xc2\xab, ki naj bi bile v klasi\xc4\x8dnem feng \xc5\xa1uju posledica rojstva in koledarskih ciklov. Namesto tega naj bi ta feng \xc5\xa1uj zajemal nauk o skrivnih smereh, kjer naj bi se zadr\xc5\xbeevale \xc2\xbbenergije\xc2\xab\xc2\xa0obilja ali pa duhovne \xc2\xbbenergije\xc2\xab, nauk o zaznavanju (\xc2\xbbskeniranju\xc2\xab) teh smeri in \xc2\xbbenergij\xc2\xab\xc2\xa0v prostoru ter uporabo miselne mo\xc4\x8di v feng \xc5\xa1uju ter skrivni nauk o povezavi feng \xc5\xa1uja in \xc4\x8daker.\n_START_SECTION_\nMCKS krija\xc5\xa1akti\n_START_PARAGRAPH_\nMCKS krija\xc5\xa1akti obsega duhovna znanja kako priti do blaginje in uspeha V krija\xc5\xa1akti je posebej poudarjan pomen dajanja desetine za ljudi v stiski in v duhovne namene, prav tako pa tudi pomen primernega \xc2\xbbpoobla\xc5\xa1\xc4\x8danja\xc2\xab, ko darujemo denar. Krija\xc5\xa1akti Choe Kok Suija javno ni dostopna, pou\xc4\x8duje se zgolj kot skrivni nauk med naprednimi u\xc4\x8denci. Ta nauk naj bi vseboval znanja kako se znebiti neprimernih miselnih oblik in kako gojiti ugodne miselne oblike za blaginjo, kako meditirati na blaginjo, katere geste rok in o\xc4\x8di lahko uporabimo za izbolj\xc5\xa1anje blaginje, kdaj darovati med prvimi in kdaj med zadnjimi, \xc4\x8de ho\xc4\x8demo ustvariti mo\xc5\xbenosti za pove\xc4\x8danje obilja, ter kako negovati \xc4\x8dakro, ki jo povezujejo z osebno blaginjo.\n_START_SECTION_\nVi\xc5\xa1ja jasnovidnost\n_START_PARAGRAPH_\nTudi to u\xc4\x8denje Choe Kok Suija javno ni dostopno, pou\xc4\x8duje se zgolj kot skrivni nauk med naprednimi u\xc4\x8denci. Pri tej metodi se u\xc4\x8denec u\xc4\x8di razvijati jasnovidne sposobnosti in tehnik za videnje aure in \xc4\x8daker.\n_START_SECTION_\nDuhovna filozofija Choe Kok Suija\n_START_PARAGRAPH_\nDuhovna filozofija Choe Kok Suija je utemeljena na iskanju prakti\xc4\x8dne uporabe znanj iz starih duhovnih sistemov ter tudi na podlagi sodobnej\xc5\xa1ih spoznanj o delovanju \xc4\x8daker. Nanj so zelo velik vtis pustile najmanj \xc5\xa1tiri velike religije: hinduizem, kr\xc5\xa1\xc4\x8danstvo, budizem in judaizem.\n_START_SECTION_\nVrhovni Bog ali Parabraman in duhovne trojice\n_START_PARAGRAPH_\nChoa Kok Sui je verjel v obstoj Boga in njegove meditacije so zmeraj vsebovale tudi sklic (invokacijo) na Boga. Vrhovni Bog, ki ga je poimenoval s hindujskim imenom Parabraman, se po njegovem razodeva na ve\xc4\x8d ravneh in tako naj bi obstajal vesoljni Parabraman, solarni Parabraman in tudi planetarni Parabraman.  Choa Kok Sui je verjel tudi v trojico Brame, \xc5\xa0ive in Vi\xc5\xa1nuja.  Razlagal je, da je Brama konceptualno soroden Svetemu Duhu, \xc5\xa0iva Bogu O\xc4\x8detu ter Vi\xc5\xa1nu/Kri\xc5\xa1na Bo\xc5\xbejemu Sinu.\n_START_SECTION_\nKarma, nauk o du\xc5\xa1i in reinkarnaciji\n_START_PARAGRAPH_\nChoa Kok Sui je verjel v karmo ter v reinkarnacijo. Vrhovni Bog naj bi bil  vsaki du\xc5\xa1i prisoten kot Bo\xc5\xbeja iskra ali paramatma. Ni\xc5\xbeje od Bo\xc5\xbeje iskre je vi\xc5\xa1ja du\xc5\xa1a ali atma, ki naj bi bila povezana s konceptom \xc2\xbbjaz sem\xc2\xab. Inkarnirana du\xc5\xa1a ali d\xc5\xbeivatma naj bi se nahajala \xc5\xa1e ni\xc5\xbeje, v \xc4\x8dakri, ki se nahaja 30 centimetrov nad fizi\xc4\x8dnim telesom.  Le del inkarnirane du\xc5\xa1e se nahaja v telesu in je z inkarnirano du\xc5\xa1o povezan preko duhovne niti. Na\xc5\xa1a naloga naj bi bila, da se najprej mo\xc4\x8dneje pove\xc5\xbeemo z inkarnirano du\xc5\xa1o, nato pa \xc5\xa1e z vi\xc5\xa1jim jazom in s samim Bogom.\n_START_SECTION_\nIzgradnja zna\xc4\x8daja\n_START_PARAGRAPH_\nChoa Kok Sui je zaradi pomena duhovnega razvoja posebej izpostavljal pomen gradnje zna\xc4\x8daja (character building), kjer je poudarjal na\xc4\x8delo ljube\xc4\x8de prijaznosti nasproti vzdr\xc5\xbenosti od \xc5\xa1kodovanja drugim, dare\xc5\xbeljivosti nasproti vzdr\xc5\xbenosti od kraje, po\xc5\xa1tenja nasproti vzdr\xc5\xbenosti od la\xc5\xbei, marljivosti nasproti vzdr\xc5\xbenosti od lenarjenja, zmernosti nasproti vzdr\xc5\xbenosti od pretiravanja, posebej pa je poudarjal pomen dajanja desetine. Zelo pomembno je po njegovem tudi, da se ljudje vzdr\xc5\xbeijo drog. Le v primeru dolgoletnih posebnih obrednih priprav naj bi bilo drogo varno vzeti, sicer lahko to povzro\xc4\x8di po\xc5\xa1kodbe \xc4\x8daker in napade zlih duhov ali negativnih elementalov.\n_START_SECTION_\nKundalini \xc2\xbbenergija\xc2\xab\n_START_PARAGRAPH_\nChoa Kok Sui je verjel v obstoj \xc2\xbbenergije\xc2\xab\xc2\xa0kundalini, ki naj bi bila na\xc5\xa1 duhovni notranji ogenj. Napredne meditacije lahko izzovejo kundalini sindrom ali neza\xc5\xbeelene \xc5\xa1kodljive u\xc4\x8dinke kundalinija na fizi\xc4\x8dno in du\xc5\xa1evno zdravje zato je Choa Kok Sui u\xc4\x8dence opozarjal,da ne smejo jemati drog, jesti svinjskega mesa, svinjske masti, soma, jegulje, na splo\xc5\xa1no pa je priporo\xc4\x8dal \xc4\x8dim manj mesa in morskih sade\xc5\xbeev ter \xc4\x8dim ve\xc4\x8d zelenjave in sadja. Posebna oblika kundalini joge naj bi bila po Choi Kok Suiju tudi meditacija na \xc4\x8dakre s hkratno kr\xc5\xa1\xc4\x8dansko molitvijo O\xc4\x8de na\xc5\xa1.\n_START_SECTION_\nModri biser\n_START_PARAGRAPH_\nChoa Kok Sui je trdil, da je modri biser (to je domnevni duhovni center v sredi\xc5\xa1\xc4\x8du glave) istoveten pavjemu o\xc4\x8desu Kri\xc5\xa1ne, \xc4\x8dakra du\xc5\xa1e, ki se nahaja pol metra nad glavo pa naj bi bila istovetna binko\xc5\xa1tnemu ognju nad glavami zgodnjih kristjanov.\n_START_SECTION_\nBitja iz duhovnih svetov\n_START_PARAGRAPH_\nChoa kok Sui je verjel v obstoj angelov, vodnikov in mojstrov iz duhovnih svetov. Nadalje je verjel v obstoj ni\xc5\xbejih entitet kot o dezinkarnirani duhovi, negativni elementali (v kr\xc5\xa1\xc4\x8danstvu poznani kot zli duhovi) ter pozitivni elementali, poleg tega pa \xc5\xa1e lastne entitete kot so pozitivne in negativne miselne forme.\n_START_SECTION_\nNauk o enajstih telesnih \xc4\x8dakrah in \xc4\x8dakri du\xc5\xa1e\n_START_PARAGRAPH_\nChoa Kok Sui je na osnovi dolgoletnih prou\xc4\x8devanj trdil, da v \xc4\x8dlove\xc5\xa1kem telesu obstaja enajst pomembnih \xc4\x8daker. Poleg klasi\xc4\x8dnih indijskih \xc4\x8daker (korenska, spolna, solarni pleksus, sr\xc4\x8dna, grlena, obrvna ali ad\xc5\xbena in kronska \xc4\x8dakra) je v svoj sistem uvrstil \xc5\xa1e vrani\xc4\x8dno \xc4\x8dakro, \xc4\x8dakro meng mein (v mandarinski kitaj\xc5\xa1\xc4\x8dini: ming men), vrani\xc4\x8dno \xc4\x8dakro ter \xc4\x8delno \xc4\x8dakro ali lalato, ki je po njegovem nauku pravo tretje oko. 30 centimetrov nad glavo naj bi obstajala \xc5\xa1e \xc4\x8dakra vi\xc5\xa1je du\xc5\xa1e. S pomo\xc4\x8djo prane, molitve, misli in gibov rok naj bi bilo mogo\xc4\x8de uravnove\xc5\xa1ati \xc4\x8dakre, kar naj bi imelo za posledico izbolj\xc5\xa1ano po\xc4\x8dutje ali celo ozdravitve. Kljub temu je Choa Kok Sui poudarjal, da se njegov zdravilni sistem lahko uporablja samo kot dopolnilo uradni medicini.'